作者:竇鞏
標題:江陵遇元九李六二侍禦紀事書情呈十二韻
內容:自見人相愛，如君愛我稀。好閑容問道，攻短每言非。夢想何曾間，追歡未省違。看花憐後到，避酒許先歸。柳寺春堤遠，津橋曙月微。漁翁隨去處，禪客共因依。蓬閣初疑義，霜臺晚畏威。學深通古字，心直觸危機。肯滯荊州掾，猶香柏署衣。山連巫峽秀，田傍渚宮肥。美玉方齊價，遷鶯尚怯飛。佇看霄漢上，連步侍彤闈。